Comair se likwidasie toegestaan(Foto: Comair) Comair se aansoek tot voorlopige likwidasie is Dinsdag in die hooggeregshof in Johannesburg toegestaan. Luidens hofdokumente het Comair, wat British Airways en Kulula.com bedryf, gesê hy het nie meer toegang tot kapitaal om sy bedryfskoste te finansier nie. Die maatskappy is reeds sedert 2020 in sakeredding. Sakereddingspraktisyns het ook gesê dat die maatskappy nie meer sy verpligtinge teenoor sy finansierders en handelskrediteure kan nakom nie. Luidens hofdokumente is die likwidasie nodig vir Comair om sy vloot vliegtuie, ter waarde van sowat R3,5 miljard, tot voordeel van krediteure te bewaar. Alle geaffekteerde partye het tot 26 Julie om die hof van redes te voorsien waarom die voorlopige likwidasiebevel nie ŉ finale bevel gemaak moet word nie. Comair het Donderdag ŉ hofaansoek ingedien om sakereddingsverrigtinge eerder na likwidasieverrigtinge te verander omdat dié lugredery “kommersieel insolvent” is. Die redery het in Mei 2020 besluit om in sakeredding te gaan. In die dringende hofaansoek het Richard Ferguson, aangestel as een van die maatskappy se sakereddingspraktisyns, gesê dat “daar nie meer ŉ regverdige of matige moontlikheid is om die maatskappy se goedgekeurde sakereddingsplan te implementeer nie”. Comair het vroeër vandeesmaand sy bedrywighede opgeskort en gesê dat hy nie ná Mei 2022 meer salarisse of lone kan betaal nie. Die lugredery het ook gesê dat dit nie meer in staat is om vliegtuigberging, onderhoud en versekeringskoste te betaal nie.